ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Αυγούστου 2005 σχετικά με παρέκκλιση όσον αφορά την επισήμανση του χοίρειου κρέατος και τη μετέπειτα χρήση του για ορισμένες εκμεταλλεύσεις εντός ζώνης επιτήρησης της αφρικανικής πανώλους των χοίρων στη Σαρδηνία (Ιταλία) [κοινοποιηθείσα υπό τον αριθμό Ε(2005) 3161] (Το κείμενο στην ιταλική γλώσσα είναι το μόνο αυθεντικό) (2005/624/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλους των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 11 παράγραφος 1 στοιχείο στ), Εκτιμώντας τα ακόλουθα: (1) Η απόφαση 2005/363/ΕΚ της Επιτροπής, της 2ας Μαΐου 2005, που αφορά μέτρα υγειονομικού ελέγχου κατά της αφρικανικής πανώλους των χοίρων στη Σαρδηνία (Ιταλία) (2) εκδόθηκε λόγω της εμφάνισης αφρικανικής πανώλους των χοίρων στη Σαρδηνία (Ιταλία). (2) Στη Σαρδηνία εξακολουθούν να εμφανίζονται κρούσματα αφρικανικής πανώλους των χοίρων και η Ιταλία λαμβάνει μέτρα για την καταπολέμηση της αφρικανικής πανώλους των χοίρων στη Σαρδηνία, εντός του πλαισίου της οδηγίας 2002/60/ΕΚ. (3) Η οδηγία 2002/60/ΕΚ προβλέπει ότι αμέσως μόλις επιβεβαιωθεί επίσημα η διάγνωση της αφρικανικής πανώλους των χοίρων σε εκμετάλλευση, η αρμόδια αρχή οριοθετεί γύρω από την εστία ζώνη προστασίας ακτίνας τουλάχιστον τριών χιλιομέτρων, η οποία περιλαμβάνεται μέσα σε ζώνη επιτήρησης ακτίνας τουλάχιστον δέκα χιλιομέτρων. (4) Η οδηγία 2002/60/ΕΚ προβλέπει επίσης απαγόρευση απομάκρυνσης των χοίρων από την εκμετάλλευση στην οποία φυλάσσονται («εκμετάλλευση προέλευσης»), εντός ζώνης προστασίας και επιτήρησης, για χρονικό διάστημα 40 και 30 ημερών αντιστοίχως από την ολοκλήρωση του προκαταρκτικού καθαρισμού, της απολύμανσης και, εφόσον απαιτείται, της απεντόμωσης της μολυσμένης εκμετάλλευσης. Μετά την παρέλευση αυτών των χρονικών διαστημάτων, οι αρμόδιες αρχές μπορούν να επιτρέψουν τη μεταφορά των χοίρων από την εκμετάλλευση προέλευσης σε σφαγείο, εφόσον πληρούνται συγκεκριμένοι όροι. Ειδικότερα, το νωπό κρέας αυτών των χοίρων πρέπει να υφίσταται επεξεργασία ή να αναγνωρίζεται μέσω ειδικού σήματος και να υφίσταται επεξεργασία σε μεταγενέστερο στάδιο. (5) Η οδηγία 2002/60/ΕΚ επιτρέπει να χορηγείται στα κράτη μέλη παρέκκλιση από τους προαναφερόμενους όρους κατόπιν δικού τους αιτήματος και εφόσον παρέχουν κατάλληλη αιτιολόγηση. (6) Στις 25 Μαΐου 2005 επιβεβαιώθηκε εστία αφρικανικής πανώλους των χοίρων στον Δήμο Anela της Σαρδηνίας. Η αρμόδια αρχή αμέσως οριοθέτησε γύρω από την εστία ζώνη προστασίας ακτίνας τριών χιλιομέτρων, η οποία περιλαμβάνεται μέσα σε ζώνη επιτήρησης ακτίνας δέκα χιλιομέτρων γύρω από την ίδια εστία. Στις 10 Ιουνίου 2005 επιβεβαιώθηκε και άλλη εστία στην οριοθετημένη ζώνη προστασίας, εντός των ορίων του Δήμου Bultei. (7) Οι ιταλικές αρχές ζήτησαν από την Επιτροπή να τους χορηγήσει παρέκκλιση από την υποχρέωση επισήμανσης του νωπού κρέατος με το προβλεπόμενο ειδικό σήμα και από τον όρο που καθιστά επιβεβλημένη την επεξεργασία του νωπού κρέατος με προέλευση από εκμεταλλεύσεις εντός της οριοθετημένης ζώνης επιτήρησης. Το αίτημα τεκμηριώθηκε με την κατάδειξη των σοβαρών δυσχερειών στην εξεύρεση αγοράς για το επεξεργασμένο κρέας, των συνεπειών όσον αφορά την καλή μεταχείριση των χοίρων σε ορισμένες εκμεταλλεύσεις εφόσον δεν σφαγούν εγκαίρως, καθώς και του αμελητέου πρόσθετου κινδύνου που συνεπάγεται αυτή η παρέκκλιση για την υγεία των ζώων εφόσον εγκριθούν παραλλήλως και ειδικά μέτρα για την καταπολέμηση της ασθένειας. Συνεπώς κρίνεται σκόπιμο να προβλεφθεί ότι, υπό ορισμένους όρους, δεν θα είναι υποχρεωτική η επεξεργασία και η επισήμανση με το προβλεπόμενο ειδικό σήμα και η επεξεργασία σε μεταγενέστερο στάδιο για το χοίρειο κρέας από εκμεταλλεύσεις που βρίσκονται εντός της οριοθετημένης ζώνης επιτήρησης. Προκειμένου να εξασφαλιστεί η απουσία της αφρικανικής πανώλους των χοίρων και κάθε κινδύνου εξάπλωσης της ασθένειας, πρέπει να θεσπιστούν πρόσθετα μέτρα όσον αφορά την εκμετάλλευση προέλευσης και τη διακίνηση αυτών των χοίρων. (8) Πρέπει να εφαρμοστούν στο ακέραιο οι διαδικασίες ελέγχου και δειγματοληψίας όσον αφορά τη μεταφορά χοίρων από εκμετάλλευση εντός οριοθετημένης ζώνης επιτήρησης σε σφαγείο, σύμφωνα με το διαγνωστικό εγχειρίδιο (3). Σε περίπτωση χρήσης της παρέκκλισης που προβλέπεται στο άρθρο 11 παράγραφος 4 της οδηγίας 2002/60/ΕΚ, εφαρμόζεται η παράγραφος 6 του κεφαλαίου IV του παραρτήματος του διαγνωστικού εγχειριδίου. (9) Κρίνεται επίσης σκόπιμο να προβλεφθεί η επισήμανση με το ειδικό σήμα που προβλέπεται στην απόφαση 2005/363/ΕΚ της Επιτροπής για το χοίρειο κρέας, τα προϊόντα με βάση το χοίρειο κρέας και κάθε άλλο προϊόν που περιέχει κρέας από χοίρους με προέλευση από εκμεταλλεύσεις για τις οποίες χορηγείται τέτοια παρέκκλιση, προκειμένου να εξασφαλιστεί αφενός ότι αυτό το χοίρειο κρέας, τα προϊόντα με βάση το χοίρειο κρέας και κάθε άλλο προϊόν που περιέχει χοίρειο κρέας δεν αποστέλλονται εκτός Σαρδηνίας, και αφετέρου η ιχνηλασιμότητα αυτού του χοίρειου κρέατος και των συναφών προϊόντων. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο και πεδίο εφαρμογής Με την παρούσα απόφαση θεσπίζεται παρέκκλιση από τον όρο που αφορά την επεξεργασία νωπού κρέατος προερχόμενου από χοίρους που εκτρέφονται σε εκμεταλλεύσεις εντός της ζώνης επιτήρησης που οριοθετήθηκε γύρω από τις εκμεταλλεύσεις της Σαρδηνίας (Ιταλία), στους Δήμους Anela και Bultei, στις οποίες επιβεβαιώθηκε επίσημα η διάγνωση της αφρικανικής πανώλους των χοίρων στις 25 Μαΐου 2005 και στις 10 Ιουνίου 2005 αντιστοίχως. Άρθρο 2 Ορισμοί Για τους σκοπούς της παρούσας απόφασης ισχύουν οι ορισμοί του άρθρου 2 της οδηγίας 2002/60/ΕΚ και του άρθρου 2 της απόφασης 2005/363/ΕΚ. Άρθρο 3 Παρέκκλιση από το άρθρο 10 παράγραφος 3 στοιχείο στ) τέταρτη περίπτωση της οδηγίας 2002/60/ΕΚ Η αρμόδια αρχή μπορεί να επιτρέπει να μην υφίσταται επεξεργασία το νωπό κρέας χοίρων που μεταφέρθηκαν απευθείας σε σφαγείο σύμφωνα με το άρθρο 11 παράγραφος 1 στοιχείο στ) της οδηγίας 2002/60/ΕΚ, όπως προβλέπεται στο άρθρο 10 παράγραφος 3 στοιχείο στ) τέταρτη περίπτωση, εφόσον πληρούνται οι ακόλουθοι όροι: α) η εκμετάλλευση προέλευσης πληροί τις απαιτήσεις του άρθρου 4· β) η διακίνηση των χοίρων πληροί όλες τις σχετικές απαιτήσεις της οδηγίας 2002/60/ΕΚ, και ιδίως τις απαιτήσεις του άρθρου 11 παράγραφος 1 στοιχείο στ) και παράγραφος 4 της εν λόγω οδηγίας, όσον αφορά την περίοδο των 30 ή 21 ημερών αντιστοίχως από την ολοκλήρωση του προκαταρκτικού καθαρισμού, της απολύμανσης και, εφόσον απαιτείται, της απεντόμωσης των μολυσμένων εκμεταλλεύσεων, κατά τη διάρκεια της οποίας δεν επιτρέπεται η απομάκρυνση των χοίρων από την εκμετάλλευση προέλευσης· γ) το χοίρειο κρέας, τα προϊόντα με βάση το χοίρειο κρέας και κάθε άλλο προϊόν που περιέχει χοίρειο κρέας προερχόμενο από αυτούς τους χοίρους επισημαίνονται με ειδικό σήμα καταλληλότητας ή σήμα αναγνώρισης που προβλέπεται στο άρθρο 4 της απόφασης 2005/363/ΕΚ. Άρθρο 4 Απαιτήσεις όσον αφορά την εκμετάλλευση προέλευσης Η αναφερόμενη στο άρθρο 3 εκμετάλλευση προέλευσης πληροί τις ακόλουθες απαιτήσεις: α) η εκμετάλλευση προέλευσης δεν μπορεί να βρίσκεται εντός ζώνης προστασίας που οριοθετήθηκε έπειτα από εκδήλωση αφρικανικής πανώλους των χοίρων· β) τόσο τα κατάλληλα μέτρα βιοασφάλειας για την αποτροπή διείσδυσης της αφρικανικής πανώλους των χοίρων όσο και το πρόγραμμα αυτοελέγχου για την ανίχνευση της αφρικανικής πανώλους των χοίρων, τα οποία αναφέρονται στο πλαίσιο του προγράμματος εκρίζωσης που εγκρίθηκε με την απόφαση 2005/362/ΕΚ (4) της Επιτροπής, έχουν εφαρμοστεί στην εκμετάλλευση προέλευσης και έχουν εγκριθεί από την αρμόδια αρχή πριν από την οριοθέτηση της ζώνης επιτήρησης γύρω από την εστία αφρικανικής πανώλους των χοίρων εντός της οποίας βρίσκεται η εκμετάλλευση· γ) δεν πρέπει να έχει διαγνωσθεί αφρικανική πανώλη των χοίρων στην εκμετάλλευση προέλευσης επί τουλάχιστον δύο έτη πριν από την αποστολή των χοίρων εκτός της εν λόγω εκμετάλλευσης. Άρθρο 5 Κοινοποίηση στην Επιτροπή και στα άλλα κράτη μέλη Η Ιταλία κοινοποιεί στην Επιτροπή και στα άλλα κράτη μέλη, κάθε μήνα από την ημερομηνία της παρούσας απόφασης, κάθε σχετική πληροφορία για την εφαρμογή της παρούσας απόφασης. Άρθρο 6 Εφαρμογή Η παρούσα απόφαση εφαρμόζεται έως τις 30 Σεπτεμβρίου 2005. Άρθρο 7 Αποδέκτης Η παρούσα απόφαση απευθύνεται στην Ιταλική Δημοκρατία. Βρυξέλλες, 22 Αυγούστου 2005.

[Source: multi_eurlex | Tokens: 7634]